title: 2011/66/EU: Odluka Europske središnje banke od 25. studenoga 2010. o raspodjeli monetarnog prihoda nacionalnih središnjih banaka država članica čija je valuta euro (preinačeno) (ESB/2010/23)

text:
               10/Sv. 001

               HR

               Službeni list Europske unije

               309

         32010D0023

               L 035/17

               SLUŽBENI LIST EUROPSKE UNIJE

               25.11.2010.

      ODLUKA EUROPSKE SREDIŠNJE BANKE

   od 25. studenoga 2010.
   o raspodjeli monetarnog prihoda nacionalnih središnjih banaka država članica čija je valuta euro
   (preinačeno)
   (ESB/2010/23)
   (2011/66/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke (dalje u tekstu „Statut ESSB-a”), a posebno njegov članak 32.,
   budući da:

               (1)

               Odluka ESB/2001/16 od 6. prosinca 2001. o raspodjeli monetarnog prihoda nacionalnih središnjih banaka država članica sudionica za financijsku godinu 2002. (1) već je nekoliko puta znatno izmijenjena (2). Budući da će biti dodatno izmijenjena, treba je radi jasnoće preinačiti.

               (2)

               U skladu s člankom 32. stavkom 1. Statuta ESSB-a monetarni prihod je prihod koji ostvaruju nacionalne središnje banke pri obavljanju funkcije monetarne politike. U skladu s člankom 32. stavkom 2. Statuta ESSB-a iznos monetarnog prihoda svakog NSB-a jednak je njegovu godišnjem prihodu ostvarenom iz njegovih sredstava koja se drže u novčanicama u optjecaju i depozitima kreditnih institucija. NSB namjenski raspoređuje ta sredstva u skladu sa smjernicama Upravnog vijeća. NSB treba namjenski rasporediti sredstva koja su proizišla iz obavljanja funkcije monetarne politike kao sredstva koja se drže u novčanicama u optjecaju i depozitima kreditnih institucija. U skladu s člankom 32. stavkom 4. Statuta ESSB-a iznos monetarnog prihoda svakog NSB-a umanjuje se za iznos koji je jednak kamatama koje je spomenuti NSB platio na depozite kreditnih institucija u skladu s člankom 19.

               (3)

               U skladu s člankom 32. stavkom 5. Statuta ESSB-a ukupni iznos monetarnog prihoda nacionalnih središnjih banaka raspodjeljuje se nacionalnim središnjim bankama razmjerno njihovim uplaćenim udjelima u kapitalu Europske središnje banke (ESB).

               (4)

               U skladu s člankom 32. stavcima 6. i 7. Statuta ESSB-a Upravno vijeće ovlašteno je utvrđivati smjernice na temelju kojih ESB provodi obračun i namiru salda koja proizlaze iz raspodjele monetarnog prihoda te poduzimati sve druge mjere potrebne za primjenu članka 32.

               (5)

               U skladu s člankom 10. Uredbe Vijeća (EZ) br. 974/98 od 3. svibnja 1998. o uvođenju eura (3) ESB i nacionalne središnje banke puštaju euronovčanice u optjecaj. Člankom 15. spomenute Uredbe propisuje se da novčanice nominirane u jedinicama nacionalne valute ostaju zakonsko sredstvo plaćanja unutar njihovih granica najkasnije do isteka roka od 6 mjeseci od odgovarajućeg datuma prelaska na gotovinu eura. Godina prelaska na gotovinu eura stoga se treba smatrati posebnom godinom jer novčanice u optjecaju nominirane u jedinicama nacionalne valute mogu činiti znatan dio novčanica u optjecaju.

               (6)

               Člankom 15. stavkom 1. Smjernice ESB/2006/9 od 14. srpnja 2006. o određenim pripremama za prijelaz na gotovinu eura te o predopskrbi i posrednoj predopskrbi euronovčanicama i eurokovanicama izvan europodručja (4) propisuje se da se euronovčanice iz predopskrbe izdane prihvatljivim drugim ugovornim stranama knjiže na teret računa spomenutih drugih ugovornih strana kod njihovog NSB-a po njihovoj nominalnoj vrijednosti, u skladu sa sljedećim „linearnim modelom terećenja”: ukupni iznos euronovčanica iz predopskrbe tereti se u tri jednaka obroka, na datum namire prve, četvrte i pete glavne operacije refinanciranja Eurosustava nakon datuma prelaska na gotovinu eura. Pri izračunu monetarnog prihoda za godinu prelaska na gotovinu eura potrebno je uzeti u obzir spomenuti „linearni model terećenja”.

               (7)

               Ova je Odluka povezana s Odlukom ESB/2010/29 od 13. prosinca 2010. o izdavanju euronovčanica (5), kojom se propisuje da euronovčanice izdaju ESB i nacionalne središnje banke. Odlukom ESB/2010/29 određuje se raspodjela euronovčanica u optjecaju nacionalnim središnjim bankama razmjerno njihovim uplaćenim udjelima u kapitalu ESB-a. Njome se također raspodjeljuje ESB-u 8 % ukupne vrijednosti euronovčanica u optjecaju. Raspodjela euronovčanica među članovima Eurosustava dovodi do salda unutar Eurosustava. Obračun naknade na spomenuta salda unutar Eurosustava na temelju euronovčanica u optjecaju izravno utječe na prihod svakog člana Eurosustava i stoga ga treba urediti ovom Odlukom. Prihod koji ostvaruje ESB na temelju obračuna naknade na svoja potraživanja unutar Eurosustava od nacionalnih središnjih banaka u vezi s njegovim udjelom u euronovčanicama u optjecaju trebao bi, u načelu, biti raspodijeljen nacionalnim središnjim bankama u skladu s Odlukom ESB/2010/24 od 25. studenoga 2010. o privremenoj raspodjeli prihoda Europske središnje banke od euronovčanica u optjecaju i od vrijednosnih papira kupljenih u okviru programa za tržišta vrijednosnih papira (6), razmjerno njihovim udjelima u ključu upisanog kapitala u istoj financijskoj godini tijekom koje je ostvaren.

               (8)

               Na neto salda potraživanja i obveza unutar Eurosustava koja proizlaze iz euronovčanica u optjecaju treba se obračunavati naknada primjenom objektivnog kriterija kojim se određuje trošak novca. U tom se kontekstu stopa glavne operacije refinanciranja koju primjenjuje Eurosustav u svojim aukcijama za glavne operacije refinanciranja smatra prikladnom.

               (9)

               Neto obveze unutar Eurosustava na temelju euronovčanica u optjecaju trebaju biti uključene u osnovicu obveza za potrebe izračuna monetarnog prihoda NSB-a u skladu s člankom 32. stavkom 2. Statuta ESSB-a jer su one jednake novčanicama u optjecaju. Namira kamata na salda unutar Eurosustava na temelju euronovčanica u optjecaju stoga će dovesti do raspodjele znatnog iznosa monetarnog prihoda Eurosustava među nacionalnim središnjim bankama razmjerno njihovim uplaćenim udjelima u kapitalu ESB-a. Spomenuta salda unutar Eurosustava potrebno je prilagoditi kako bi se omogućilo postupno prilagođavanje bilanci i računa dobiti i gubitka nacionalnih središnjih banaka. Prilagodbe se trebaju temeljiti na vrijednosti novčanica u optjecaju svakog NSB-a tijekom razdoblja prije uvođenja euronovčanica. Navedene prilagodbe trebaju se primjenjivati na godišnjoj osnovi u skladu s fiksnom formulom najduže pet godina nakon toga.

               (10)

               Prilagodbe salda unutar Eurosustava na temelju euronovčanica u optjecaju izračunane su kako bi nadoknadile sve značajne promjene u prihodnim pozicijama nacionalnih središnjih banaka zbog uvođenja euronovčanica i naknadne raspodjele monetarnog prihoda.

               (11)

               Opća pravila utvrđena u članku 32. Statuta ESSB-a također se primjenjuju na prihod koji proizlazi iz otpisa euronovčanica koje su povučene iz optjecaja.

               (12)

               Člankom 32. stavkom 5. Statuta ESSB-a određuje se da se ukupni iznos monetarnog prihoda nacionalnih središnjih banaka raspodjeljuje nacionalnim središnjim bankama razmjerno njihovim uplaćenim udjelima u kapitalu ESB-a. U skladu s člankom 32. stavkom 7. Statuta ESSB-a Upravno vijeće ovlašteno je poduzeti sve druge mjere potrebne za primjenu članka 32. To uključuje nadležnost Upravnog vijeća da pri odlučivanju o raspodjeli prihoda koji proizlazi iz otpisa euronovčanica koje su povučene iz optjecaja uzima u obzir druge čimbenike. U tom kontekstu načela jednakog tretmana i pravednosti nalažu da se uzme u obzir razdoblje tijekom kojeg su izdane povučene euronovčanice. Ključ za raspodjelu tog posebnog prihoda mora stoga odražavati odgovarajući udio u kapitalu ESB-a i razdoblje trajanja izdanja.

               (13)

               Povlačenje euronovčanica treba urediti posebnim odlukama koje treba donijeti u skladu s člankom 5. Odluke ESB/2003/4 od 20. ožujka 2003. o apoenima, obilježjima, reprodukciji, zamjeni i povlačenju euronovčanica (7),

         DONIJELO JE OVU ODLUKU:
   Članak 1.
   Definicije
   Za potrebe ove Odluke:

               (a)

               „NSB” znači nacionalna središnja banka države članice čija je valuta euro;

               (b)

               „osnovica obveza” znači iznos propisanih obveza u bilanci svakog NSB-a, koji je određen u skladu s Prilogom I. ovoj Odluci;

               (c)

               „imovina za posebnu namjenu” znači iznos imovine koja se drži u odnosu na temelju obveza u bilanci svakog NSB-a, koji je određen u skladu s Prilogom II. ovoj Odluci;

               (d)

               „salda unutar Eurosustava na temelju euronovčanica u optjecaju” znači potraživanja i obveze koji nastaju između NSB-a i ESB-a te između NSB-a i drugih nacionalnih središnjih banaka kao rezultat primjene članka 4. Odluke ESB/2010/29;

               (e)

               „ključ upisanog kapitala” znači udjeli nacionalnih središnjih banaka, izraženi u postocima, u upisanom kapitalu ESB-a dobiveni primjenom pondera dodijeljenih nacionalnim središnjim bankama u ključu iz članka 29. stavka 1. Statuta ESSB-a koji se primjenjuju tijekom određene financijske godine;

               (f)

               „kreditna institucija” znači (a) kreditna institucija u smislu članka 2. i članka 4. stavka 1. točke (a) Direktive 2006/48/EZ Europskog parlamenta i Vijeća od 14. lipnja 2006. o osnivanju i obavljanju djelatnosti kreditnih institucija (8), kako je provedena u nacionalnom pravu, koja podliježe nadzoru nadležnog tijela ili (b) druga kreditna institucija u smislu članka 123. stavka 2. Ugovora o funkcioniranju Europske unije koja podliježe kontroli prema standardu usporedivom s nadzorom nadležnog tijela;

               (g)

               „UB” znači usklađena bilanca iz Priloga VIII. Smjernici ESB/2010/20 od 11. studenoga 2010. o pravnom okviru za računovodstvo i financijsko izvještavanje u Europskom sustavu središnjih banaka (9);

               (h)

               „referentna stopa” znači posljednja raspoloživa granična kamatna stopa koju je Eurosustav upotrijebio u svojim aukcijama za glavne operacije refinanciranja u skladu sa stavkom 3.1.2. Priloga I. Smjernici ESB/2000/7 od 31. kolovoza 2000. o instrumentima i postupcima monetarne politike Eurosustava (10). Kada se za namiru na isti dan provede više od jedne glavne operacije refinanciranja, primjenjuje se jednostavan prosjek graničnih stopa operacija koje se obavljaju istodobno;

               (i)

               „datum prelaska na gotovinu eura” znači datum kada euronovčanice i eurokovanice stječu status zakonskog sredstva plaćanja u državi članici čija je valuta euro;

               (j)

               „referentno razdoblje” znači razdoblje od 24 mjeseca koje počinje 30 mjeseci prije datuma prelaska na gotovinu eura;

               (k)

               „godina prelaska na gotovinu eura” znači razdoblje od 12 mjeseci koje počinje na datum prelaska na gotovinu eura;

               (l)

               „referentni dnevni devizni tečaj” znači referentni dnevni devizni tečaj koji se temelji na redovitom dnevnom postupku usuglašavanja među središnjim bankama unutar i izvan Europskog sustava središnjih banaka koje se obično obavlja u 14.15 po srednjoeuropskom vremenu;

               (m)

               „povučene euronovčanice” znači euronovčanice vrste ili serije koja je povučena iz optjecaja odlukom Upravnog vijeća koja je donesena u skladu s člankom 5. Odluke ESB/2003/4;

               (n)

               „ključ za izdavanje” znači prosječni ključ upisanog kapitala tijekom razdoblja trajanja izdanja vrste ili serije povučenih euronovčanica;

               (o)

               „razdoblje trajanja izdanja” u vezi s određenom vrstom ili serijom euronovčanica znači razdoblje koje počinje na datum kada se u osnovici obveza zabilježi prvo izdanje euronovčanica te vrste ili serije i koje završava na datum kada se u osnovici obveza zabilježi posljednje izdanje euronovčanica te vrste ili serije i

               (p)

               „otpisati” znači ukloniti povučene euronovčanice iz bilančne stavke „novčanice u optjecaju”.

         Članak 2.
   Salda unutar Eurosustava na temelju euronovčanica u optjecaju
   1.   Salda unutar Eurosustava na temelju euronovčanica u optjecaju izračunavaju se mjesečno i knjiže u poslovnim knjigama ESB-a i nacionalnih središnjih banaka prvi radni dan mjeseca s datumom valute posljednjega radnog dana prethodnog mjeseca.
   Ako država članica prihvati euro, izračun salda unutar Eurosustava na temelju euronovčanica u optjecaju iz prvog podstavka knjiži se u poslovnim knjigama ESB-a i nacionalnih središnjih banaka s datumom valute na datum prelaska na gotovinu eura.
   Salda unutar Eurosustava na temelju euronovčanica u optjecaju za razdoblje od 1. siječnja do 31. siječnja prve godine od koje se primjenjuje petogodišnje usklađivanje u skladu s člankom 29. stavkom 3. Statuta ESSB-a, izračunavaju se na temelju prilagođenog ključa upisanog kapitala primijenjenog na salda na temelju ukupnih euronovčanica u optjecaju na dan 31. prosinca prethodne godine.
   2.   Na salda unutar Eurosustava na temelju euronovčanica u optjecaju, uključujući salda koja su rezultat primjene članka 4. ove Odluke, obračunava se naknada po referentnoj stopi.
   3.   Obračunata naknada iz stavka 2. namiruje se tromjesečno plaćanjima preko sustava TARGET2.
   Članak 3.
   Metoda mjerenja monetarnog prihoda
   1.   Iznos monetarnog prihoda svakog NSB-a utvrđuje se mjerenjem stvarnog prihoda koji proizlazi iz imovine za posebne namjene uknjižene u njegovim poslovnim knjigama. Iznimno od navedenog, za zlato se smatra da ne ostvaruje prihod, a za vrijednosne papire koji se drže za potrebe monetarne politike u skladu s Odlukom ESB/2009/16 od 2. srpnja 2009. o provedbi programa kupnje pokrivenih obveznica (11) smatra se da ostvaruju prihod po referentnoj stopi.
   2.   Ako je vrijednost imovine za posebnu namjenu NSB-a viša ili niža od vrijednosti njegove osnovice obveza, razlika se prebija primjenom referentne stope na vrijednost razlike.
   Članak 4.
   Prilagodbe salda unutar Eurosustava
   1.   Za potrebe izračuna monetarnog prihoda salda unutar Eurosustava na temelju euronovčanica u optjecaju svakog NSB-a prilagođavaju se kompenzacijskim iznosom koji se određuje u skladu sa sljedećom formulom:
   C = (K – A) × S
   gdje je:

               C

               kompenzacijski iznos,

               K

               iznos u eurima za svaki NSB koji proizlazi iz primjene ključa upisanog kapitala na prosječnu vrijednost novčanica u optjecaju tijekom referentnog razdoblja, pri čemu se iznos novčanica u optjecaju nominiranih u nacionalnoj valuti države članice koja prihvaća euro preračunava u eure po referentnom dnevnom deviznom tečaju tijekom referentnog razdoblja,

               A

               prosječna vrijednost u eurima za svaki NSB novčanica u optjecaju tijekom referentnog razdoblja preračunata u eure po referentnom dnevnom deviznom tečaju tijekom referentnog razdoblja, i

               S

               sljedeći koeficijent za svaku financijsku godinu, počevši od datuma prelaska na gotovinu eura:

                           Financijska godina

                           Koeficijent

                           Godina prelaska na gotovinu eura

                           1

                           Godina prelaska na gotovinu eura plus 1 godina

                           0,8606735

                           Godina prelaska na gotovinu eura plus 2 godine

                           0,7013472

                           Godina prelaska na gotovinu eura plus 3 godine

                           0,5334835

                           Godina prelaska na gotovinu eura plus 4 godine

                           0,3598237

                           Godina prelaska na gotovinu eura plus 5 godina

                           0,1817225

         2.   Zbroj kompenzacijskih iznosa nacionalnih središnjih banaka jednak je nuli.
   3.   Kompenzacijski iznosi izračunavaju se svaki put kada država članica prihvati euro ili se promijeni ključ upisanog kapitala ESB-a.
   4.   Kada se NSB pridruži Eurosustavu, njegov se kompenzacijski iznos raspodjeljuje drugim nacionalnim središnjim bankama razmjerno njihovim udjelima u ključu upisanog kapitala s obrnutim predznakom (+/–) te se dodaje svim kompenzacijskim iznosima koji su za njih na snazi.
   5.   Kompenzacijski iznosi i računovodstveni unosi za izjednačavanje tih kompenzacijskih iznosa knjiže se na posebne račune unutar Eurosustava u poslovnim knjigama svakog NSB-a s datumom valute na datum prelaska na gotovinu eura i s istim datumom valute svake sljedeće godine tijekom razdoblja prilagodbe. Na računovodstvene unose za izjednačavanje kompenzacijskih iznosa ne obračunava se naknada.
   6.   Odstupajući od stavka 1., u slučaju posebnih događaja povezanih s promjenama u optjecaju novčanica iz Priloga III. ovoj Odluci, salda unutar Eurosustava na temelju euronovčanica u optjecaju svakog NSB-a prilagođavaju se u skladu s odredbama u tom Prilogu.
   7.   Prilagodbe salda unutar Eurosustava predviđene u ovom članku prestaju se primjenjivati od prvog dana šeste godine nakon relevantne godine prelaska na gotovinu eura.
   Članak 5.
   Izračun i raspodjela monetarnog prihoda
   1.   ESB dnevno izračunava monetarni prihod svakog NSB-a. Izračun se temelji na računovodstvenim podacima koje nacionalne središnje banke dostavljaju ESB-u. ESB tromjesečno obavještava nacionalne središnje banke o kumulativnim iznosima.
   2.   Iznos monetarnog prihoda svakog NSB-a umanjuje se za iznos koji je jednak kamatama koje su obračunate ili plaćene na obveze uključene u osnovicu obveza i u skladu sa svim odlukama Upravnog vijeća iz drugog podstavka članka 32. stavka 4. Statuta ESSB-a.
   3.   Ukupni iznos monetarnog prihoda svakog NSB-a raspodjeljuje se krajem svake financijske godine razmjerno ključu upisanog kapitala.
   Članak 6.
   Izračun i raspodjela prihoda koji proizlazi iz otpisa euronovčanica
   1.   Povučene euronovčanice ostaju dio osnovice obveza do njihove zamjene ili otpisa, ovisno o tome što prvo nastupi.
   2.   Upravno vijeće može odlučiti otpisati povučene euronovčanice te u tom slučaju mora odrediti datum otpisa i ukupan iznos rezervacija za te povučene euronovčanice za koje se još očekuje da će biti zamijenjene.
   3.   Povučene euronovčanice otpisuju se kako slijedi:

               (a)

               Na datum otpisa stavka „novčanice u optjecaju” u bilanci ESB-a i nacionalnih središnjih banaka umanjuje se za ukupan iznos povučenih euronovčanica koje su još u optjecaju. U tu svrhu stvarni iznosi povučenih euronovčanica koje su bile puštene u optjecaj prilagođavaju se njihovim razmjernim iznosima izračunanima u skladu s ključem za izdavanje te se razlike namiruju između ESB-a i nacionalnih središnjih banaka.

               (b)

               Prilagođeni iznos povučenih euronovčanica otpisuje se iz bilančne stavke „novčanice u optjecaju” i prenosi u račune dobiti i gubitka nacionalnih središnjih banaka.

               (c)

               Svaki NSB formira rezervacije za povučene euronovčanice za koje se još očekuje da će biti zamijenjene. Spomenute rezervacije jednake su udjelu odgovarajućeg NSB-a u ukupnom iznosu rezervacija izračunanom primjenom ključa za izdavanje.

         4.   Povučene euronovčanice koje se zamjenjuju nakon datuma otpisa knjiže se u poslovnim knjigama NSB-a koji ih je primio. Priljev povučenih euronovčanica preraspodjeljuje se među nacionalnim središnjim bankama najmanje jednom godišnje primjenom ključa za izdavanje te se namiruju razlike među njima. Svaki NSB prebija razmjerni iznos sa svojim rezervacijama ili, u slučaju da je priljev veći od rezervacija, knjiži odgovarajući rashod u svom računu dobiti i gubitka.
   5.   Upravno vijeće jednom godišnje preispituje ukupni iznos rezervacija.
   Članak 7.
   Stavljanje izvan snage
   Ovime se stavlja izvan snage Odluka ESB/2001/16. Upućivanja na Odluku stavljenu izvan snage smatraju se upućivanjima na ovu Odluku i čitaju se u skladu s korelacijskom tablicom u Prilogu V.
   Članak 8.
   Stupanje na snagu
   Ova Odluka stupa na snagu 31. prosinca 2010.

      Sastavljeno u Frankfurtu na Majni 25. studenoga 2010.

            Predsjednik ESB-a

         Jean-Claude TRICHET

      (1)  SL L 337, 20.12.2001., str. 55.

      (2)  Vidjeti Prilog IV.

      (3)  SL L 139, 11.5.1998., str. 1.

      (4)  SL L 207, 28.7.2006., str. 39.

      (5)  SL L 35, 9.2.2011., str. 26. Odluka ESB/2010/29 donesena prije objave Odluke ESB/2010/23.

      (6)  Još nije objavljeno u Službenom listu. Odluka ESB/2010/24 donesena prije objave Odluke ESB/2010/23.

      (7)  SL L 78, 25.3.2003., str. 16.

      (8)  SL L 177, 30.6.2006., str. 1.

      (9)  SL L 35, 9.2.2011., str. 31.

      (10)  SL L 310, 11.12.2000., str. 1.

      (11)  SL L 175, 4.7.2009., str. 18.
   PRILOG I.

      SASTAV OSNOVICE OBVEZA

               A.

               Osnovica obveza uključuje, isključujući sve druge stavke:

                           1.

                           Novčanice u optjecaju
                           Za potrebe ovog Priloga tijekom godine prelaska na gotovinu eura za svakog NSB-a koji se pridružuje Eurosustavu „novčanice u optjecaju”:

                                       (a)

                                       uključuju novčanice koje je izdao NSB i koje su nominirane u njegovoj jedinici nacionalne valute; i

                                       (b)

                                       moraju se umanjiti za vrijednost kredita na koje se ne obračunava naknada koji se odnose na euronovčanice iz predopskrbe, a koji još nisu knjiženi na teret (dio stavke imovine 6. UB-a).

                                 Nakon relevantne godine prelaska na gotovinu eura za svakog NSB-a „novčanice u optjecaju” znači novčanice nominirane u eurima, isključujući sve ostale novčanice.
                           Ako je datum prelaska na gotovinu eura dan kada je sustav TARGET2 zatvoren, obveza NSB-a koja proizlazi iz euronovčanica iz predopskrbe u skladu sa Smjernicom ESB/2006/9 i koje su ušle u optjecaj prije datuma prelaska na gotovinu eura ulazi u osnovicu obveza (kao dio korespondentnih računa u stavki obveze 10.4. UB-a) sve dok obveza ne postane dio obveza unutar Eurosustava koje proizlaze iz transakcija preko sustava TARGET2.

                           2.

                           Obveze nominirane u eurima prema kreditnim institucijama u europodručju povezane s operacijama monetarne politike, uključujući sljedeće:

                                       (a)

                                       tekuće račune, uključujući obveznu pričuvu u skladu s člankom 19. stavkom 1. Statuta ESSB-a (stavka obveze 2.1. UB-a);

                                       (b)

                                       iznose depozita u okviru stalno raspoložive mogućnosti deponiranja Eurosustava (stavka obveze 2.2. UB-a);

                                       (c)

                                       oročene depozite (stavka obveze 2.3.UB-a);

                                       (d)

                                       obveze koje proizlaze iz obratnih operacija fine prilagodbe (stavka obveze 2.4. UB-a), i

                                       (e)

                                       depozite povezane s pozivom na uplatu nadoknade (stavka obveze 2.5. UB-a).

                           3.

                           Depozitne obveze prema drugim ugovornim stranama Eurosustava koje ne ispunjavaju svoje obveze koje su preraspoređene iz stavke obveze 2.1. UB-a.

                           4.

                           Obveze nacionalnih središnjih banaka unutar Eurosustava koje proizlaze iz izdavanja dužničkih certifikata ESB-a u skladu s poglavljem 3.3. Priloga I. Smjernici ESB/2000/7 (stavka obveze 10.2. UB-a).

                           5.

                           Neto obveze unutar Eurosustava na temelju euronovčanica u optjecaju, uključujući one koje proizlaze iz primjene članka 4. ove Odluke (dio stavke obveze 10.3. UB-a).

                           6.

                           Neto obveze unutar Eurosustava koje proizlaze iz transakcija preko sustava TARGET2 na koje se obračunava naknada po referentnoj stopi (dio stavke obveze 10.4. UB-a).

               B.

               Iznos osnovice obveza svakog NSB-a izračunava se u skladu s usklađenim računovodstvenim načelima i pravilima utvrđenima u Smjernici ESB/2010/20.

         PRILOG II.

      IMOVINA ZA POSEBNU NAMJENU

               A.

               Imovina za posebnu namjenu uključuje, isključujući sve druge stavke:

                           1.

                           Kredite nominirane u eurima kreditnim institucijama u europodručju povezane s operacijama monetarne politike (stavka imovine 5. UB-a).

                           2.

                           Vrijednosne papire koji se drže za potrebe monetarne politike (stavka imovine 7.1. UB-a).

                           3.

                           Potraživanja unutar Eurosustava koja odgovaraju prijenosu deviznih pričuva, osim zlata, ESB-u u skladu s člankom 30. Statuta ESSB-a (dio stavke imovine 9.2. UB-a).

                           4.

                           Neto potraživanja unutar Eurosustava na temelju euronovčanica u optjecaju, uključujući ona koje proizlaze iz primjene članka 4. ove Odluke (dio stavke imovine 9.4. UB-a).

                           5.

                           Neto potraživanja unutar Eurosustava koja proizlaze iz transakcija preko sustava TARGET2 na koje se obračunava naknada po referentnoj stopi (dio stavke imovine 9.5 UB-a).

                           6.

                           Zlato, uključujući potraživanja povezana sa zlatom koje je preneseno ESB-u, u iznosu koji dopušta svakom NSB-u da namijeni dio svojeg zlata koji odgovara primjeni njegova udjela u ključu upisanog kapitala na ukupan iznos zlata koji su namijenile sve nacionalne središnje banke (stavka imovine 1. i dio stavke imovine 9.2. UB-a).
                           Za potrebe ove Odluke vrijednost zlata procjenjuje se na temelju cijene zlata u eurima po finoj unci na dan 31. prosinca 2002.

                           7.

                           Potraživanja na temelju euronovčanica iz predopskrbe u skladu sa Smjernicom ESB/2006/9 i koje su ušle u optjecaj prije datuma prelaska na gotovinu eura (dio stavke imovine 4.1. UB-a do datuma prelaska na gotovinu eura, a nakon toga dio korespondentnih računa u stavki imovine 9.5. UB-a), ali samo dok navedena potraživanja ne postanu dio potraživanja unutar Eurosustava koja proizlaze iz transakcija preko sustava TARGET2.

                           8.

                           Nepodmirena potraživanja koja proizlaze iz nastanka statusa neispunjavanja obveza drugih ugovornih strana Eurosustava u kontekstu kreditnih operacija Eurosustava i/ili financijska imovina ili potraživanja (od trećih osoba) prisvojena i/ili stečena u kontekstu realizacije instrumenata osiguranja koje su ponudile druge ugovorne strane Eurosustava koje nisu ispunile svoje obveze u kontekstu kreditnih operacija Eurosustava koje su preraspoređene iz stavke imovine 5. UB-a (dio stavke imovine 11.6. UB-a).

               B.

               Vrijednost imovine za posebnu namjenu svakog NSB-a izračunava se u skladu s usklađenim računovodstvenim načelima i pravilima utvrđenima u Smjernici ESB/2010/20.

         PRILOG III.
   1.   Prva potencijalna prilagodba
   Ako je prosjek ukupne vrijednosti novčanica u optjecaju u godini prelaska na gotovinu eura niži od prosjeka ukupne vrijednosti u eurima novčanica u optjecaju tijekom referentnog razdoblja (uključujući one nominirane u nacionalnoj valuti države članice koja je prihvatila euro i preračunate u eure po referentnom dnevnom deviznom tečaju tijekom referentnog razdoblja), koeficijent „S” koji se primjenjuje na godinu prelaska na gotovinu eura u skladu s člankom 4. stavkom 1. umanjuje se s retroaktivnim učinkom proporcionalno smanjenju ukupnog prosjeka novčanica u optjecaju.
   Navedeno smanjenje ne smije dovesti do koeficijenta nižeg od 0,8606735. Ako se primjenjuje ovo odstupanje, četvrtina nastalog umanjenja kompenzacijskih iznosa (C) nacionalnih središnjih banaka koji se primjenjuju u godini prelaska na gotovinu eura mora se dodati kompenzacijskim iznosima nacionalnih središnjih banaka koji se primjenjuju od druge do pete godine nakon godine prelaska na gotovinu eura u skladu s člankom 4. stavkom 1.
   B.   Druga potencijalna prilagodba
   Ako nacionalne središnje banke čiji je kompenzacijski iznos iz članka 4. stavka 1. pozitivan plaćaju neto naknadu na salda unutar Eurosustava na temelju euronovčanica u optjecaju koja rezultira neto rashodom kada ju se doda stavci „neto rezultat udruživanja monetarnog prihoda” u njihovim računima dobiti i gubitka na kraju godine, koeficijent „S” koji se primjenjuje na godinu prelaska na gotovinu eura u skladu s člankom 4. stavkom 1. umanjuje se koliko je potrebno da bi se otklonilo navedeno stanje.
   Navedeno smanjenje ne smije dovesti do koeficijenta nižeg od 0,8606735. Ako se primjenjuje ovo odstupanje, četvrtina nastalog umanjenja kompenzacijskih iznosa (C) nacionalnih središnjih banaka koji se primjenjuju u godini prelaska na gotovinu eura dodaje se kompenzacijskim iznosima nacionalnih središnjih banaka koji se primjenjuju od druge do pete godine nakon godine prelaska na gotovinu eura u skladu s člankom 4. stavkom 1.
   PRILOG IV.

      ODLUKA STAVLJENA IZVAN SNAGE I NJEZINE UZASTOPNE IZMJENE

               Odluka ESB/2001/16

                  SL L 337, 20.12.2001., str. 55.

               Odluka ESB/2003/22

                  SL L 9, 15.1.2004., str. 39.

               Odluka ESB/2006/7

                  SL L 148, 2.6.2006., str. 56.

               Odluka ESB/2007/15

                  SL L 333, 19.12.2007., str. 86.

               Odluka ESB/2009/27

                  SL L 339, 22.12.2009., str. 55.

         PRILOG V.

      KORELACIJSKA TABLICA

               Odluka ESB/2001/16

               Ova Odluka

               Članak 5.a

               Članak 6.

               Članak 6.

               Članak 7.


title: Odluka Vijeća (EU) 2016/275 od 12. veljače 2016. o sklapanju, u ime Europske unije, Sporazuma između Europske unije i Republike Trinidada i Tobaga o izuzeću od obveze posjedovanja vize za kratkotrajni boravak

text:
               27.2.2016

               HR

               Službeni list Europske unije

               L 52/17

         ODLUKA VIJEĆA (EU) 2016/275
   od 12. veljače 2016.
   o sklapanju, u ime Europske unije, Sporazuma između Europske unije i Republike Trinidada i Tobaga o izuzeću od obveze posjedovanja vize za kratkotrajni boravak
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a), u vezi s člankom 218. stavkom 6. drugim podstavkom točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Komisija je u ime Europske unije u pregovorima dogovorila sporazum s Republikom Trinidadom i Tobagom o izuzeću od obveze posjedovanja vize za kratkotrajni boravak („Sporazum”).

               (2)

               U skladu s Odlukom Vijeća (EU) 2015/1037 (2), Sporazum je potpisan i privremeno se primjenjuje od 28. svibnja 2015.

               (3)

               Sporazumom se osniva Zajednički odbor stručnjaka za upravljanje Sporazumom. Uniju u tom Zajedničkom odboru treba predstavljati Komisija, kojoj bi trebali pomagati predstavnici država članica.

               (4)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (5)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (6)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Republike Trinidada i Tobaga o izuzeću od obveze posjedovanja vize za kratkotrajni boravak odobrava se u ime Unije.
   Članak 2.
   Predsjednik Vijeća u ime Unije šalje obavijest predviđenu u članku 8. stavku 1. Sporazuma (5).
   Članak 3.
   Komisija, uz pomoć predstavnika država članica, predstavlja Uniju u Zajedničkom odboru stručnjaka koji je osnovan na temelju članka 6. Sporazuma.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 12. veljače 2016.

            Za Vijeće

            Predsjednik

         J.R.V.A. DIJSSELBLOEM

      (1)  Suglasnost dana 15. prosinca 2015. (još nije objavljeno u Službenom listu).

      (2)  Odluka Vijeća (EU) 2015/1037 od 7. svibnja 2015. o potpisivanju, u ime Europske unije, i privremenoj primjeni Sporazuma između Europske unije i Republike Trinidada i Tobaga o izuzeću od obveze posjedovanja vize za kratkotrajni boravak (SL L 173. 3.7.2015., str. 64.).

      (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).

      (5)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: 2009/17/EZ: Odluka Komisije od 19. prosinca 2008. o osnivanju Odbora stručnjaka za upućene radnike

text:
               05/Sv. 002

               HR

               Službeni list Europske unije

               164

         32009D0017

               L 008/26

               SLUŽBENI LIST EUROPSKE UNIJE

               19.12.2008.

      ODLUKA KOMISIJE

   od 19. prosinca 2008.
   o osnivanju Odbora stručnjaka za upućene radnike
   (2009/17/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da:

               (1)

               Direktivom 96/71/EZ Europskog parlamenta i Vijeća od 16. prosinca 1996. o upućivanju radnika u okviru pružanja usluga (1), a posebno njezinim člankom 4. uvode se jasne obveze u vezi sa suradnjom između nacionalnih uprava, a odgovornost za stvaranje potrebnih uvjeta za takvu suradnju stavlja se na države članice. Nadalje, ovom se Direktivom određuje jasna obveza država članica da poduzimaju odgovarajuće mjere kako bi informacije o uvjetima zapošljavanja bile dostupne općenito, ne samo inozemnim pružateljima usluga, nego i dotičnim upućenim radnicima.

               (2)

               U svojem Priopćenju Vijeću, Europskom parlamentu, Europskom gospodarskom i socijalnom odboru te Odboru regija „Upućivanje radnika u okviru pružanja usluga: maksimiziranje koristi i potencijala uz jamstvo zaštite radnika” (2) od 13. lipnja 2007., Komisija je najavila svoju namjeru o osnivanju Odbora na visokoj razini s ciljem pružanja podrške i pomoći državama članicama pri utvrđivanju i razmjeni dobrih praksi, institucionaliziranja trenutačne neformalne Skupine vladinih stručnjaka te redovitog službenog uključivanja socijalnih partnera.

               (3)

               U svojoj Preporuci od 3. travnja 2008. o pojačanoj administrativnoj suradnji u kontekstu upućivanja radnika u okviru pružanja usluga (3), Komisija je navela kako bi države članice trebale aktivno sudjelovati u sustavnom službenom procesu utvrđivanja i razmjene dobrih praksi na području upućivanja radnika putem bilo kakvog oblika suradnje koji Komisija uspostavi u tu svrhu.

               (4)

               U svojim zaključcima od 9. lipnja 2008. Vijeće je Komisiju pozvalo na institucionaliziranje neformalne skupine za upućivanje radnika osnivanjem odbora stručnjaka.

               (5)

               Odbor koji treba osnovati bi, u skladu s istim zaključcima Vijeća, trebao surađivati s javnim tijelima odgovornim za kontrolu, kao što su inspektorati rada, kao i na odgovarajućim razinama, te u skladu s nacionalnim pravom i praksom službeno i redovito uključivati socijalne partnere, a posebno predstavnike socijalnih partnera u sektorima u kojima se često poseže za upućenim radnicima.

               (6)

               Stoga je za područje upućenih radnika nužno osnovati Odbor stručnjaka te utvrditi njegove zadatke, odgovornosti i strukturu.

               (7)

               Odbor stručnjaka bi, inter alia, trebao pružati potporu i pomoć državama članicama pri utvrđivanju i razmjeni iskustva i dobre prakse, promicati razmjenu relevantnih informacija, razmotriti sva pitanja i poteškoće koje se mogu pojaviti u praktičnoj primjeni zakonodavstva u području upućenih radnika, kao i njegovom izvršavanju u praksi te pažljivo pratiti napredak postignut u poboljšanju pristupa informacijama i administrativne suradnje, uključujući razvoj mogućeg elektroničkog sustava razmjene informacija.

               (8)

               Odbor bi trebali sačinjavati stručnjaci koji predstavljaju nacionalna tijela koja su u svakoj državi članici odgovorna ili nadležna ili uključena u provedbu, primjenu i praćenje pravila primjenljivih na upućene radnike u okviru pružanja usluga. Ti bi stručnjaci trebali moći odražavati cjelokupno znanje, kompetenciju i iskustvo iz različitih relevantnih područja politike. U skladu s nacionalnim pravom i praksom, u Odboru mogu biti zastupljena specijalizirana tijela odgovorna za kontrolu zakonodavstva, kao što su inspektorati rada te socijalni partneri.

               (9)

               Isto tako, Odbor bi trebao službeno i redovito uključivati socijalne partnere na europskoj razini, a posebno one koji predstavljaju sektore kao što su građevinarstvo, rad preko agencije za privremeno zapošljavanje, ugostiteljstvo, poljoprivreda i promet, u kojima se često poseže za upućenim radnicima. On bi se isto tako trebao moći osloniti na znanje stručnjaka s posebnim kompetencijama za određeno pitanje uvršteno na njegov dnevni red.

               (10)

               Predstavnicima država članica EGP-a/EFTA-e, Nadzornom tijelu EFTA-e, zemljama pristupateljicama i kandidatkinjama te Švicarskoj treba omogućiti sudjelovanje u svojstvu promatrača.

               (11)

               Treba predvidjeti pravila o odavanju informacija od strane članova, ne dovodeći u pitanje pravila Komisije o sigurnosti određena u Prilogu Odluci Komisije 2001/844/EZ, EZUČ, Euratom (4).

               (12)

               Osobni podaci vezani za članove trebali bi se obrađivati u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (5).

               (13)

               Nastali troškovi trebali bi se financirati u skladu s Odlukom br. 1672/2006/EZ Europskog parlamenta i Vijeća od 24. listopada 2006. o osnivanju Programa Zajednice za zapošljavanje i socijalnu solidarnost - Progress (6),

         ODLUČILA JE:
   Članak 1.
   Ovime se osniva stručni odbor pod nazivom „Odbor stručnjaka za upućene radnike”, dalje u tekstu „Odbor”.
   Članak 2.
   Zadaci
   Zadaci Odbora su sljedeći:

               1.

               pružiti potporu i pomoć državama članicama pri utvrđivanju i promicanju razmjene iskustva i dobrih praksi;

               2.

               promicati razmjenu relevantnih informacija, uključujući informacije o postojećim oblicima (bilateralne) administrativne suradnje između država članica i/ili socijalnih partnera;

               3.

               razmotriti sva pitanja, poteškoće i konkretne probleme koji mogu proizići iz provedbe i praktične primjene Direktive 96/71/EZ ili nacionalnih provedbenih mjera, kao i njezinog izvršavanja u praksi;

               4.

               razmotriti sve poteškoće koje mogu proizići iz primjene članka 3. stavka 10. Direktive 96/71/EZ;

               5.

               pratiti napredak postignut u poboljšanju pristupa informacijama i administrativne suradnje te u tom kontekstu, inter alia, procijeniti različite mogućnosti za odgovarajuću tehničku podršku za razmjenu informacija potrebnu za poboljšanje administrativne suradnje, uključujući elektronički sustav razmjene informacija;

               6.

               razmotriti mogućnosti povećanja stvarnog poštovanja i provedbe prava radnika te, prema potrebi, zaštite njihova položaja;

               7.

               uključiti se u detaljno razmatranje konkretnih problema prekogranične primjene zakonodavstva radi rješavanja postojećih problema, poboljšanja praktične primjene postojećih pravnih instrumenata te međusobne pomoći država članica, ako je potrebna.

         Članak 3.
   Članstvo — imenovanje
   1.   Svaka država članica u Odbor imenuje po dva predstavnika. Može imenovati i dva zamjenika.
   Kod imenovanja predstavnika države članice trebaju uključiti javna tijela, kao što su inspektorati rada, odgovorna za kontrolu zakonodavstva primjenljivog na upućene radnike. Osim toga, u skladu s nacionalnim pravom i/ili praksom, mogu uključiti i socijalne partnere.
   2.   Predstavnici socijalnih partnera na razini Zajednice, kao i predstavnici socijalnih partnera u sektorima kojima se često poseže za upućenim radnicima, mogu sudjelovati na sastancima Odbora kao promatrači, u skladu s postupcima koje odrede njihove organizacije i Komisija.
   Predstavnike imenuje Komisija na prijedlog odgovarajućih socijalnih partnera na razini Zajednice ili sektora.
   Ovu skupinu promatrača čini najviše 20 članova kako slijedi:

               —

               pet članova koji predstavljaju organizacije poslodavaca na razini Zajednice,

               —

               pet članova koji predstavljaju organizacije radnika na razini Zajednice,

               —

               najviše 10 predstavnika socijalnih partnera (jednako podijeljenih između organizacija poslodavaca i radnika) u sektorima kojima se često poseže za upućivanjem radnika.

         3.   Predstavnici država članica EGP-a/EFTA-e, Nadzornog tijela EFTA-e, zemalja pristupateljica i kandidatkinja te Švicarske mogu jednako prisustvovati sastancima Odbora kao promatrači.
   4.   Imena članova treba prikupiti, obraditi i objaviti u skladu s odredbama Uredbe (EZ) br. 45/2001 Europskog parlamenta i Vijeća.
   Članak 4.
   Rad
   1.   Odborom predsjeda Komisija.
   2.   U suglasnosti s Komisijom mogu se osnovati podskupine radi razmatranja posebnih problema u skladu s opisom posla koji utvrdi Odbor. Takve se podskupine mogu raspustiti čim ispune svoje zadatke.
   3.   U suglasnosti s Komisijom se stručnjaci, koji mogu uključivati predstavnike međunarodnih organizacija s posebnim kompetencijama u predmetu o kojem se raspravlja, mogu pozvati za pojedinačni slučaj kako bi sudjelovali u raspravama Odbora ili podskupina ako je to korisno i/ili potrebno.
   4.   Odbor i njegove podskupine obično se sastaju u prostorima Komisije u skladu s utvrđenim postupcima i rasporedom. Može se sazvati na drugim mjestima, posebno na poziv države članice koja želi ugostiti Odbor ili neku njegovu podskupinu u vezi s događanjem koje je od posebnog interesa za Odbor, njegovu podskupinu/njegove podskupine ili tu državu članicu.
   Komisija pruža tajničke usluge. Drugi službenici Komisije koji imaju poseban interes u postupku mogu sudjelovati na sastancima Odbora i njegovih podskupina.
   5.   Odbor donosi poslovnik na temelju standardnog poslovnika koji je donijela Komisija.
   6.   Informacije dobivene sudjelovanjem u raspravama Odbora ili podskupine ne smiju se odavati ako se, prema mišljenju Komisije, odnose na povjerljiva pitanja.
   7.   Komisija na internetu može na izvornom jeziku predmetnog dokumenta objaviti bilo koji sažetak, zaključak ili djelomični zaključak ili radni dokument Odbora.
   Članak 5.
   Naknada troškova
   Komisija se obvezuje nadoknaditi troškove putovanja i, ako je primjenljivo, dodatke za odvojeni život članovima, promatračima i pozvanim stručnjacima u vezi s aktivnostima Odbora u skladu s pravilima Komisije o naknadama za vanjske stručnjake.
   Članovi, promatrači i pozvani stručnjaci ne primaju naknadu za usluge koje pružaju.
   Potrebe za ljudskim i administrativnim resursima pokrivaju se sredstvima koja Opća uprava može dobiti u okviru postupka godišnje raspodjele sredstava s obzirom na proračunska ograničenja.
   Članak 6.
   Stupanje na snagu
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 19. prosinca 2008.

            Za Komisiju

         Vladimír ŠPIDLA

            Član Komisije

      (1)  SL L 18, 21.1.1997., str. 1.

      (2)  KOM(2007) 304 konačna verzija.

      (3)  SL C 85, 4.4.2008., str. 1.

      (4)  SL L 317, 3.12.2001., str. 1.

      (5)  SL L 8, 12.1.2001., str. 1.

      (6)  SL L 315, 15.11.2006., str. 1.


title: Odluka Vijeća 2014/222/ZVSP od 16. travnja 2014. o izmjeni Odluke 2010/413/ZVSP o mjerama ograničavanja protiv Irana

text:
               23.4.2014

               HR

               Službeni list Europske unije

               L 119/65

         ODLUKA VIJEĆA 2014/222/ZVSP
   od 16. travnja 2014.
   o izmjeni Odluke 2010/413/ZVSP o mjerama ograničavanja protiv Irana
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća 2010/413/ZVSP od 26. srpnja 2010. o mjerama ograničavanja protiv Irana (1), a posebno njezin članak 23.,
   budući da:

               (1)

               Dana 26. srpnja 2010. Vijeće je donijelo Odluku 2010/413/ZVSP.

               (2)

               Presudom od 12. studenoga 2013. u predmetu T-552/12 (2) Opći sud Europske unije poništio je Odluku Vijeća 2012/635/ZVSP (3) u mjeri u kojoj je uključivala North Drilling Company (NDC) na popis osoba i subjekata koji podliježu mjerama ograničavanja iz Priloga II. Odluci 2010/413/ZVSP.

               (3)

               Na temelju novih obrazloženja, North Drilling Company (NDC) trebala bi biti ponovo uvrštena na popis osoba i subjekata koji podliježu mjerama ograničavanja.

               (4)

               Jedan bi subjekt trebalo brisati s popisa osoba i subjekata koji podliježu mjerama ograničavanja iz Priloga II. Odluci 2010/413/ZVSP.

               (5)

               Odluku 2010/413/ZVSP trebalo bi izmijeniti na odgovarajući način,

         DONIJELO JE OVU ODLUKU:
   Članak 1.
   Prilog II. Odluci 2010/413/ZVSP mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 16. travnja 2014.

            Za Vijeće

            Predsjednik

         D. KOURKOULAS

      (1)  SL L 195, 27.7.2010., str. 39.

      (2)  Predmet T-552/12 North Drilling Co. protiv Vijeća, presuda od 12. studenoga 2013., još neobjavljena.

      (3)  Odluka Vijeća 2012/635/ZVSP od 15. listopada 2012. o izmjeni Odluke 2010/413/ZVSP o mjerama ograničavanja protiv Irana (SL L 282, 16.10.2012., str. 58.).

      PRILOG

                  I.

                  Subjekt naveden u nastavku umeće se na popis naveden u Prilogu II. dijelu I. odjeljku B (Subjekti) Odluke 2010/413/ZVSP:

                              Naziv

                              Identifikacijski podaci

                              Razlozi

                              Datum uvrštenja

                              118.

                              North Drilling Company (NDC)

                                          No. 8 35th St. Alvand St.

                                          Argentine Sq. Tehran

                                          Iran

                                          Tel. + 98 2188785083-8

                              North Drilling pruža financijsku potporu Vladi Irana jer je u neizravnom vlasništvu Mostazafan Foundation, značajnog iranskog paradržavnog subjekta kojeg kontrolira Vlada Irana. North Drilling važan je subjekt u energetskom sektoru koji osigurava značajne prihode Vladi Irana. Osim toga, North Drilling je uvezao ključnu opremu za naftnu i plinsku industriju, uključujući zabranjenu robu. Stoga North Drilling pruža potporu iranskim osjetljivim aktivnostima koje predstavljaju rizik širenja nuklearnog oružja.

                              23.4.2014.

                  II.

                  Subjekt naveden u nastavku i povezani unos briše se s popisa navedenog u Prilogu II. Odluci 2010/413/ZVSP:
                  Safa Nicu alias „Safa Nicu Sepahan”, „Safanco Company”, „Safa Nicu Afghanistan Company”, „Safa Al-Noor Company” i „Safa Nicu Ltd Company”.


title: 2011/833/EU: Odluka Komisije od 12. prosinca 2011. o ponovnoj uporabi dokumenata Komisije

text:
               16/Sv. 003

               HR

               Službeni list Europske unije

               229

         32011D0833

               L 330/39

               SLUŽBENI LIST EUROPSKE UNIJE

               12.12.2011.

      ODLUKA KOMISIJE

   od 12. prosinca 2011.
   o ponovnoj uporabi dokumenata Komisije
   (2011/833/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 249.,
   budući da:

               (1)

               Strategija Europa 2020 donosi viziju europske socijalne tržišne ekonomije za 21. stoljeće. Jedno od područja prioriteta u tom kontekstu je „Pametan rast: razvoj gospodarstva utemeljenog na znanju i inovacijama”.

               (2)

               Nove informacijske i komunikacijske tehnologije stvorile su dosad nezabilježene mogućnosti za kombiniranje i povezivanje sadržaja iz različitih izvora.

               (3)

               Informacije javnog sektora kroz proizvode i usluge s dodanom vrijednošću predstavljaju važan izvor potencijalnog rasta inovativnih internetskih usluga. Vlade mogu poticati tržišta sadržaja tako da omogućavaju pristup informacijama javnog sektora pod transparentnim, učinkovitim i nediskriminirajućim uvjetima. Stoga Digitalni plan za Europu (1) kao jedno od ključnih područja djelovanja ističe ponovnu uporabu informacija javnog sektora.

               (4)

               Sama Komisija i druge institucije posjeduju brojne dokumente svih vrsta koji bi se mogli ponovno rabiti u informacijskim proizvodima i uslugama s dodanom vrijednošću i koji bi mogli osigurati korisne izvore sadržaja za poduzeća i građane.

               (5)

               Pravo pristupa dokumentima Komisije uređeno je Uredbom (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (2).

               (6)

               Direktivom 2003/98/EZ Europskog parlamenta i Vijeća (3) utvrđena su minimalna pravila za ponovnu uporabu informacija javnog sektora u cijeloj Europskoj uniji. U uvodnim izjavama Direktive države članice potiče se da učine i više od minimalnih pravila i usvoje politike otvorenih podataka, čime bi omogućile široku uporabu dokumenata koji su u vlasništvu tijela javnoga sektora.

               (7)

               Komisija je omogućila slobodan pristup statistikama, publikacijama i cjelokupnoj zbirci zakonodavstva Unije na internetu te je na taj način dala primjer javnim upravama. To je dobra osnova za ostvarivanje daljnjeg napretka u osiguravanju dostupnosti i ponovne uporabe podataka koji se nalaze u posjedu institucije.

               (8)

               Odluka Komisije 2006/291/EZ, Euratom od 7. travnja 2006. o ponovnoj uporabi informacija Komisije (4) utvrđuje uvjete za ponovnu uporabu dokumenata Komisije.

               (9)

               Kako bi sustav ponovne uporabe dokumenata Komisije bio učinkovitiji, potrebno je prilagoditi pravila o ponovnoj uporabi dokumenata Komisije radi postizanja šire ponovne uporabe takvih dokumenata.

               (10)

               Podatkovni portal treba uspostaviti kao jedinstvenu točku pristupa dokumentima koji su na raspolaganju za ponovnu uporabu. Osim toga, prikladno je u dokumente koji su na raspolaganju za ponovnu uporabu uključiti informacije o istraživanjima Zajedničkog istraživačkog centra. Treba donijeti odredbu tako da se u obzir uzme razvoj u smjeru strojno čitljivih formata. Značajno poboljšanje u odnosu na Odluku 2006/291/EZ, Euratom je u tome što su dokumenti Komisije postali u načelu dostupni za ponovnu uporabu na temelju otvorenih licencija za ponovnu uporabu ili jednostavnih izjava o odricanju odgovornosti i bez potrebe za podnošenjem pojedinačnih zahtjeva.

               (11)

               Odluku 2006/291/EZ, Euratom treba stoga zamijeniti ovom Odlukom.

               (12)

               Kroz otvorenu politiku Komisije u vezi s ponovnom uporabom poduprijet će se nove gospodarske djelatnosti, doći će do šire uporabe i širenja informacija Unije, poboljšat će se slika otvorenosti i transparentnosti institucija te izbjeći nepotrebni administrativni teret korisnicima i službama Komisije. 2012. godine Komisija namjerava s drugim institucijama Unije i ključnim agencijama istražiti u kojoj bi mjeri one mogle prilagoditi svoja vlastita pravila o ponovnoj uporabi.

               (13)

               Ovu Odluku treba provoditi i primjenjivati u potpunoj sukladnosti s načelima koja se odnose na zaštitu osobnih podataka u skladu s Uredbom (EZ) 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (5).

               (14)

               Ova se Odluka ne treba primjenjivati na dokumente čiju ponovnu uporabu Komisija ne može osigurati, npr. zbog prava trećih strana na intelektualno vlasništvo ili ako su dokumenti zaprimljeni od drugih institucija,

         DONIJELA JE OVU ODLUKU:
   Članak 1.
   Predmet
   Ovom se Odlukom utvrđuju uvjeti za ponovnu uporabu dokumenata koji su u vlasništvu Komisije ili koje u ime Komisije čuva Ured za publikacije Europske unije (Ured za publikacije) kako bi se olakšala široka ponovna uporaba informacija i na taj način poboljšao dojam otvorenosti Komisije te izbjegao nepotreban administrativni teret za ponovne korisnike i službe Komisije.
   Članak 2.
   Područje primjene
   1.   Ova se Odluka primjenjuje na javne dokumente koje je sastavila Komisija ili javni i privatni subjekti u njezino ime i:

               (a)

               koje je objavila Komisija ili Ured za publikacije u njezino ime kroz publikacije, internetske stranice ili druge alate za diseminaciju; ili

               (b)

               koji nisu objavljeni iz gospodarskih ili drugih praktičnih razloga, kao što su studije, izvješća i ostali podaci.

         2.   Ova se Odluka ne primjenjuje na:

               (a)

               softver ili dokumente koji su obuhvaćeni pravima industrijskog vlasništva, kao što su patenti, žigovi, registrirani dizajn, logotipi i nazivi;

               (b)

               dokumente čiju ponovnu uporabu Komisija ne može dopustiti zbog prava intelektualnog vlasništva trećih strana;

               (c)

               dokumente koji na temelju pravila utvrđenih Uredbom br. 1049/2001 nisu dostupni ili su trećoj strani dostupni samo u skladu s posebnim pravilima kojima je uređen povlašteni pristup dokumentima;

               (d)

               povjerljive podatke, kako je utvrđeno Uredbom br. 223/2009 Europskog parlamenta i Vijeća (6);

               (e)

               dokumente koji proizlaze iz tekućih istraživačkih projekata koje provodi osoblje Komisije, koji nisu objavljeni ili dostupni u objavljenoj bazi podataka i čija bi ponovna uporaba utjecala na vrednovanje privremenih rezultata istraživanja ili ako bi ponovna uporaba predstavljala razlog za odbijanje registracije prava industrijskog vlasništva u korist Komisije.

         3.   Ova Odluka ne dovodi u pitanje Uredbu (EZ) br. 1049/2001 i nema nikakvog utjecaja na nju.
   4.   Nijedna odredba ove Odluke ne dopušta ponovnu uporabu dokumenata u svrhu obmane ili prijevare. Komisija poduzima odgovarajuće mjere za zaštitu interesa i javnog dojma EU-a u javnosti u skladu s važećim pravilima.
   Članak 3.
   Definicije
   Za potrebe ove Odluke primjenjuju se sljedeće definicije:

               1.

               „dokument” znači:

                           (a)

                           bilo koji sadržaj bez obzira na medij (napisan na papiru ili pohranjen u elektroničkom obliku ili kao zvučni, vizualni ili audiovizualni zapis);

                           (b)

                           bilo koji dio takvog sadržaja;

               2.

               „ponovna uporaba” znači uporaba dokumenata kod koje se osobe i pravni subjekti koriste dokumentima u komercijalne i nekomercijalne svrhe različite od one za koju su dokumenti prvobitno izrađeni. Razmjena dokumenata između Komisije i drugih tijela javnog sektora koja te dokumente koriste samo u svrhu ispunjavanja svojih javnih zadataka ne predstavlja ponovnu uporabu;

               3.

               „osobni podaci” znači podaci kako su utvrđeni u članku 2. točki (a) Uredbe (EZ) br. 45/2001;

               4.

               „licencija” znači davanje dopuštenja za ponovnu uporabu dokumenata pod određenim uvjetima. „Otvorena licencija” znači licencija prema kojoj nositelj prava u jednostranoj izjavi dopušta ponovnu uporabu dokumenata za sve navedene uporabe;

               5.

               „strojno čitljiv” znači da su digitalni dokumenti dovoljno strukturirani za programske aplikacije tako da one mogu pouzdano identificirati pojedinačne obavijesti o utvrđenom činjeničnom stanju i njihovo unutarnje ustrojstvo;

               6.

               „strukturirani podaci” su podaci organizirani na način koji omogućava pouzdanu identifikaciju pojedinačnih obavijesti o utvrđenom činjeničnom stanju i svih njihovih sastavnih dijelova, npr. u bazama podataka i tabličnim kalkulatorima;

               7.

               „portal” se odnosi na jedinstvenu točku pristupa podacima iz različitih internetskih izvora. Izvori generiraju i podatke i odnosne metapodatke. Metapodaci potrebni za indeksiranje automatski se sakupljaju s portala i integriraju do one mjere koja je potrebna za podršku općih funkcionalnosti kao što su pretraživanje i povezivanje. Portal također može privremeno pohraniti podatke iz izvora kako bi se poboljšala učinkovitost ili omogućile dodatne funkcionalnosti.

         Članak 4.
   Opće načelo
   Svi dokumenti dostupni su za ponovnu uporabu:

               (a)

               u komercijalne ili nekomercijalne svrhe prema uvjetima iz članka 6.;

               (b)

               bez naknade u skladu s odredbama iz članka 9.; i

               (c)

               bez potrebe za podnošenjem pojedinačnih zahtjeva, osim ako nije drukčije predviđeno člankom 7.

         Ova se Odluka provodi uz potpuno poštivanje pravila o zaštiti pojedinaca u vezi s obradom osobnih podataka, a posebno Uredbe (EZ) br. 45/2001.
   Članak 5.
   Podatkovni portal
   Komisija uspostavlja podatkovni portal kao jedinstvenu točku pristupa svojim strukturiranim podacima kako bi se olakšalo povezivanje i ponovna uporaba u komercijalne ili nekomercijalne svrhe.
   Službe Komisije identificirat će i postupno osigurati pristup odgovarajućim podacima koji se nalaze u njihovu vlasništvu. Podatkovni portal može omogućiti pristup podacima drugih institucija, tijela, ureda i agencija Unije na njihov zahtjev.
   Članak 6.
   Uvjeti za ponovnu uporabu dokumenata
   1.   Dokumenti su dostupni za ponovnu uporabu bez podnošenja zahtjeva i bez ograničenja, osim ako nije drukčije utvrđeno, ili, prema potrebi, na temelju otvorene licencije ili jednostavne izjave o odricanju odgovornosti kojima su utvrđeni uvjeti i prava ponovnih korisnika.
   2.   Ti uvjeti koji nužno ne ograničavaju mogućnosti ponovne uporabe mogu uključivati sljedeće:

               (a)

               obvezu ponovnog korisnika da navede izvor dokumenata;

               (b)

               obvezu o nenarušavanju izvornog značenja ili poruke dokumenata;

               (c)

               isključenje odgovornosti Komisije za bilo koju posljedicu koja nastaje iz ponovne uporabe.

         Ako je za određenu vrstu dokumenata nužno primijeniti druge uvjete, savjetovat će se s međuresornom skupinom iz članka 12.
   Članak 7.
   Pojedinačni zahtjevi za ponovnu uporabu dokumenata
   1.   Ako je za ponovnu uporabu potrebno podnijeti pojedinačni zahtjev, službe Komisije to jasno naznačavaju u odgovarajućem dokumentu ili obavijesti o tom dokumentu i navode adresu na koju treba poslati zahtjev.
   2.   Pojedinačne zahtjeve za ponovnu uporabu dokumenta odmah obrađuju odgovarajuće službe Komisije. Podnositelju zahtjeva šalje se potvrda o primitku. U roku od 15 radnih dana od evidentiranja zahtjeva služba Komisije ili Ured za publikacije ili odobrava ponovnu uporabu traženog dokumenta i, ako je potrebno, osigurava presliku dokumenta ili u pisanom odgovoru navodi razloge za potpuno ili djelomično odbijanje zahtjeva.
   3.   Ako se zahtjev za ponovnu uporabu dokumenta odnosi na vrlo dugačak dokument, vrlo veliki broj dokumenata ili ako je zahtjev potrebno prevesti, moguće je rok iz stavka 2. produžiti za 15 radnih dana, pod uvjetom da se o tomu unaprijed obavijesti podnositelj zahtjeva i da se navedu detaljni razlozi za produženje roka.
   4.   Ako je zahtjev za ponovnu uporabu dokumenta odbijen, služba Komisije ili Ured za publikacije obavješćuje podnositelja zahtjeva da ima pravo podnijeti tužbu Sudu Europske unije ili predati pritužbu Europskom ombudsmanu pod uvjetima koji su utvrđeni u člancima 263. i 228. Ugovora o funkcioniranju Europske unije.
   5.   Ako je zahtjev odbijen na temelju članka 2. stavka 2. točke (b) ove Odluke, odgovor podnositelju zahtjeva uključuje i uputu na fizičku ili pravnu osobu koja je nositelj prava, ako je poznata, ili na davatelja licencije od kojega je Komisija ishodila odgovarajući materijal, ako je poznat.
   Članak 8.
   Formati dokumenata dostupnih za ponovnu uporabu
   1.   Dokumenti su dostupni u bilo kojem postojećem formatu ili jezičnoj inačici, u strojno čitljivom formatu, ako je moguće i primjereno.
   2.   To ne znači da postoji obveza izrade, prilagodbe ili ažuriranja dokumenata radi usklađivanja sa zahtjevom, kao ni obveza osiguravanja izvadaka iz dokumenata kada to uključuje nerazmjeran napor koji nadilazi jednostavan postupak.
   3.   Ova Odluka ne obvezuje Komisiju na prijevod zatraženih dokumenata na bilo koju službenu jezičnu inačicu osim onih koje su u trenutku podnošenja zahtjeva već dostupne.
   4.   Od Komisije ili Ureda za publikacije ne može se na temelju ove Odluke zahtijevati da nastave s izradom određenih vrsta dokumenata ili da ih čuvaju u zadanom formatu kako bi se fizička ili pravna osoba mogla ponovno koristiti takvim dokumentima.
   Članak 9.
   Pravila o obračunavanju naknade
   1.   Ponovna uporaba dokumenata u načelu je besplatna.
   2.   U posebnim slučajevima mogu se naplatiti najnužniji troškovi nastali u svrhu reprodukcije ili diseminacije dokumenata.
   3.   Ako Komisija odluči prilagoditi dokument kako bi udovoljila posebnom zahtjevu, od podnositelja zahtjeva mogu se naplatiti troškovi nastali zbog prilagodbe. Prilikom procjene potrebe za naplatom takvih troškova u obzir se uzimaju i napori nužni za prilagodbu kao i potencijalne prednosti koje Unija može imati od ponovne uporabe, na primjer u pogledu širenja informacija o funkcioniranju Unije ili u pogledu poboljšanja javnog dojma institucije u javnosti.
   Članak 10.
   Transparentnost
   1.   Svi primjenljivi uvjeti i standardne naknade za dokumente koji su dostupni za ponovnu uporabu moraju se unaprijed utvrditi i objaviti u elektroničkom obliku, ako je moguće i primjereno.
   2.   Pretragu dokumenata olakšavaju praktične mjere, kao što su popisi glavnih dokumenata koji su dostupni za ponovnu uporabu.
   Članak 11.
   Nediskriminacija i isključiva prava
   1.   Svi primjenljivi uvjeti za ponovnu uporabu dokumenata nediskriminirajući su za usporedive kategorije ponovne uporabe.
   2.   Ponovna uporaba dokumenata otvorena je za sve potencijalne sudionike na tržištu. Ne dodjeljuju se nikakva isključiva prava.
   3.   Međutim, ako je za pružanje usluge od javnoga interesa nužno isključivo pravo, valjanost razloga za dodjelu takvog isključivog prava podliježe redovitoj reviziji te se u svakom slučaju ponovno revidira nakon tri godine. Svaki isključivi sporazum mora biti transparentan i javno objavljen.
   4.   Isključiva prava mogu se na ograničeno vremensko razdoblje dodijeliti izdavačima znanstvenih časopisa za članke koji se temelje na radu službenika Komisije.
   Članak 12.
   Međuresorna skupina
   1.   Osniva se međuresorna skupina kojom predsjeda glavni direktor glavne uprave odgovoran za ovu Odluku ili njegov predstavnik. Skupinu čine predstavnici glavnih uprava i službi. Ona raspravlja o pitanjima od zajedničkog interesa i svakih 12 mjeseci sastavlja izvješće o provedbi ove Odluke.
   2.   Projekt uvođenja podatkovnog portala nadgledat će nadzorni odbor kojim predsjeda Ured za publikacije i koji čine Glavno tajništvo, Glavna uprava za komunikacije, Glavna uprava za informacijsko društvo i medije, Glavna uprava za informatiku i nekoliko glavnih uprava koje zastupaju pružatelje podataka. U kasnijoj je fazi moguće pozvati i druge institucije da se uključe u rad odbora.
   3.   Uvjeti za otvorenu licenciju iz članka 6. utvrđuju se u dogovoru s glavnim direktorima glavnih uprava koji su odgovorni za ovu Odluku i za administrativnu provedbu odluka o pravima intelektualnog vlasništva pri Komisiji, nakon savjetovanja međuresorne skupine iz stavka 1.
   Članak 13.
   Revizija
   Ova se Odluka revidira tri godine nakon stupanja na snagu.
   Članak 14.
   Stavljanje izvan snage
   Odluka 2006/291/EZ, Euratom stavlja se izvan snage.

      Sastavljeno u Bruxellesu 12. prosinca 2011.

            Za Komisiju

            Predsjednik

         José Manuel BARROSO

      (1)  COM(2010) 245.

      (2)  SL L 145, 31.5.2001., str. 43.

      (3)  SL L 345, 31.12.2003., str. 90.

      (4)  SL L 107, 20.4.2006., str. 38.

      (5)  SL L 8, 12.1.2001., str. 1.

      (6)  SL L 87, 31.3.2009., str. 164.


title: 2014/951/EU: Odluka Političkog i sigurnosnog odbora EUFOR RCA/6/2014 od 16. prosinca 2014. o imenovanju zapovjednika snaga EU-a za vojnu operaciju Europske unije u Srednjoafričkoj Republici (EUFOR RCA) i stavljanju izvan snage Odluke EUFOR RCA/1/2014

text:
               24.12.2014

               HR

               Službeni list Europske unije

               L 369/76

         ODLUKA POLITIČKOG I SIGURNOSNOG ODBORA EUFOR RCA/6/2014
   od 16. prosinca 2014.
   o imenovanju zapovjednika snaga EU-a za vojnu operaciju Europske unije u Srednjoafričkoj Republici (EUFOR RCA) i stavljanju izvan snage Odluke EUFOR RCA/1/2014

      (2014/951/EU)

   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38.,
   uzimajući u obzir Odluku Vijeća 2014/73/ZVSP od 10. veljače 2014. o vojnoj operaciji Europske unije u Srednjoafričkoj Republici (EUFOR RCA) (1), a posebno njezin članak 5.,
   budući da:

               (1)

               Vijeće je na temelju članka 5. Odluke 2014/73/ZVSP ovlastilo Politički i sigurnosni odbor (PSO) za donošenje odluka o imenovanju zapovjednika snaga EU-a za vojnu operaciju Europske unije u Srednjoafričkoj Republici (EUFOR RCA).

               (2)

               Politički i sigurnosni odbor donio je 19. veljače 2014. Odluku EUFOR RCA/1/2014 (2) o imenovanju brigadnoga generala Thierryja LIONA zapovjednikom snaga EU-a za vojnu operaciju EUFOR RCA.

               (3)

               Vijeće je 7. studenoga 2014. donijelo Odluku 2014/775/ZVSP (3) o produljenju trajanja vojne operacije EUFOR RCA do 15. ožujka 2015.

               (4)

               Francuska je 14. studenoga 2014. predložila imenovanje brigadnoga generala Jean-Marca BACQUETA novim zapovjednikom snaga EU-a za vojnu operaciju EUFOR RCA koji će naslijediti brigadnoga generala Thierryja LIONA.

               (5)

               Vojni odbor EU-a preporučio je 25. studenoga 2014. da PSO imenuje brigadnoga generala Jean-Marca BACQUETA zapovjednikom snaga EU-a za vojnu operaciju EUFOR RCA.

               (6)

               Odluku EUFOR RCA/1/2014 trebalo bi stoga staviti izvan snage.

               (7)

               U skladu s člankom 5. Protokola br. 22 o stajalištu Danske koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

         DONIO JE OVU ODLUKU:
   Članak 1.
   Brigadni general Jean-Marc BACQUET imenuje se zapovjednikom snaga EU-a za vojnu operaciju Europske unije u Srednjoafričkoj Republici (EUFOR RCA) od 15. prosinca 2014.
   Članak 2.
   Odluka EUFOR RCA/1/2014 stavlja se izvan snage.
   Članak 3.
   Ova Odluka stupa na snagu 15. prosinca 2014.

      Sastavljeno u Bruxellesu 16. prosinca 2014.

            Za Politički i sigurnosni odbor

            Predsjednik

         W. STEVENS

      (1)  SL L 40, 11.2.2014., str. 59.

      (2)  Odluka Političkog i sigurnosnog odbora EUFOR RCA/1/2014 od 19. veljače 2014. o imenovanju zapovjednika snaga EU-a za vojnu operaciju Europske unije u Srednjoafričkoj Republici (SL L 54, 22.2.2014., str. 18.).

      (3)  Odluka Vijeća 2014/775/ZVSP od 7. studenoga 2014. o produljenju Odluke 2014/73/ZVSP o vojnoj operaciji Europske unije u Srednjoafričkoj Republici (EUFOR RCA) (SL L 325, 8.11.2014., str. 17.).